Α4-0314/95

Ψήφισμα σχετικά με την καταπολέμηση της διαφθοράς στην Ευρώπη

Το Ευρωπαϊκό Κοινοβούλιο,

- έχοντας υπόψη το ψήφισμά του της 16 Δεκεμβρίου 1993 σχετικά με την καταπολέμηση της απάτης σε διεθνή κλίμακα ((ΕΕ C 20 της 24.01.94, σελ. 185)),

- έχοντας υπόψη το ψήφισμά του της 11ης Φεβρουαρίου 1994 σχετικά με την εγκληματικότητα στην Ευρώπη ((ΕΕ C 61 της 28.02.1994, σελ. 235)),

- έχοντας υπόψη τα άρθρα Β, τέταρτο εδάφιο, ΣΤ, Κ1 παράγραφοι 5, 7 και 9 και K6 της Συνθήκης E.E. καθώς και τα άρθρα 3 εδάφιο η, 100, 220 και 235 της Συνθήκης ΕΚ,

- έχοντας υπόψη τις συστάσεις του ΟΟΣΑ σχετικά με τις δωροδοκίες στις διεθνείς συναλλαγές,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών και Εσωτερικών Υποθέσεων (Α4-0314/95),

Α. έχοντας επίγνωση ότι η διαφθορά δεν αποτελεί νέο φαινόμενο και εμφανίζεται σε διαφορετικές μορφές και έκταση,

B. έχοντας υπόψη ότι η εκμετάλλευση των εμπορικών και χρηματοπιστωτικών κυκλωμάτων από οργανώσεις απατεώνων συσταθείσες για εγκληματικούς σκοπούς έχει αποδειχθεί (λαθρομετανάστευση, όπλα, ναρκωτικά ...) και καθιστά το διεθνές εμπόριο της Ένωσης ευαίσθητο έναντι των κινδύνων διαφθοράς, εκθέτοντας κυρίως τους επαγγελματικούς φορείς, τους επαγγελματίες μεταφορείς, τους δημοσίους υπαλλήλους, και ιδιαίτερα εκείνους που είναι επιφορτισμένοι με καθήκοντα ελέγχου[semigr ]

Γ. επισημαίνοντας ότι η διαφθορά, κυρίως σε συνάρτηση με το οργανωμένο έγκλημα, απειλεί τον τρόπο λειτουργίας του δημοκρατικού συστήματος, κλονίζοντας έτσι την εμπιστοσύνη των πολιτών στην ακεραιότητα του δημοκρατικού κράτους δικαίου,

Δ. με την πεποίθηση ότι η καταπολέμηση του οργανωμένου εγκλήματος μπορεί να συμβάλει στην αναχαίτιση της διαφθοράς και ότι πρέπει να βελτιωθεί επειγόντως η ευρωπαϊκή συνεργασία όλων των υπηρεσιών δίωξης του εγκλήματος,

Ε. έχοντας υπόψη τις νομοθετικές ρυθμίσεις των κρατών μελών και των τρίτων χωρών για την καταπολέμηση της διαφθοράς,

ΣΤ. έχοντας υπόψη την ανάγκη συνεργασίας στο πλαίσιο της Ευρωπαϊκής Ένωσης και με τρίτες χώρες για την καταπολέμηση της διαφθοράς,

Ζ. έχοντας υπόψη ότι η Ευρωπαϊκή Ένωση πρέπει να αποκτήσει μία δική της αυτόνομη πολιτική για τον αγώνα κατά της διαφθοράς κατά τρόπον ώστε να αναληφθούν οι αναγκαίες προληπτικές και κατασταλτικές δράσεις[semigr ]

Η. λαμβάνοντας υπόψη ότι ο ευρωπαϊκός δικαστικός χώρος δεν έχει νόημα εάν δεν εμβαθύνει στην αμοιβαία αναγνώριση των δικαστικών αποφάσεων και των μηχανισμών έκδοσης ατόμων προκειμένου να μην δημιουργούνται στεγανά ατιμωρησίας, ένα ζήτημα που θα πρέπει να εξεταστεί κατά προτεραιότητα στο πλαίσιο της Διακυβερνητικής Διάσκεψης του 1996[semigr ]

Θ. επιβεβαιώνοντας το γεγονός ότι η καταπολέμηση της διαφθοράς σε εθνικό και διεθνές επίπεδο αφορά όλα τα κράτη μέλη και δεν επαρκούν οι συμφωνίες που έχουν συναφθεί σχετικώς μεταξύ των κρατών μελών,

Ι. με την πεποίθηση ότι η θέσπιση νομικών διατάξεων και αυστηρότερων ποινών για αδικήματα διαφθοράς δεν επαρκεί για την καταπολέμησή τους, και ότι αυτό που απαιτείται κατά κύριο λόγο είναι η ετοιμότητα της κοινωνίας να αποβάλει τη διαφθορά και η αποφασιστική θέληση των αρμόδιων κρατικών οργάνων να την καταπολεμήσουν,

1. ορίζει τη διαφθορά ως τη συμπεριφορά προσώπων με δημόσια ή ιδιωτικά καθήκοντα, τα οποία παραβιάζουν τις υποχρεώσεις τους διότι τους έχει παραχωρηθεί ή προσφερθεί άμεσα ή έμμεσα οικονομικό ή άλλο πλεονέκτημα συναρτώμενο από την εκτέλεση ή παράλειψη των θεσμικών τους καθηκόντων[semigr ]

2. υποστηρίζει τις προσπάθειες του Συμβουλίου για τη λήψη αποφάσεων σχετικά με την προστασία των οικονομικών συμφερόντων της Κοινότητας και ζητεί από το Συμβούλιο να ολοκληρώσει σύντομα τις διαβουλεύσεις του και να λάβει μέτρα που να επιτρέψουν την αποτελεσματική καταπολέμηση της απάτης και της διαφθοράς σε ευρωπαϊκό επίπεδο[semigr ]

3. καλεί το Συμβούλιο να απευθύνει συστάσεις στα κράτη μέλη να λάβουν κατάλληλα μέτρα τα οποία θα επιτρέψουν την αποτελεσματική καταπολέμηση της διαφθοράς τόσο σε σχέση με την προστασία των οικονομικών συμφερόντων της ΕΕ όσο και ευρύτερα[semigr ]

4. πιστεύει, ιδιαίτερα, ότι στο πλαίσιο όλων των πρωτοβουλιών του Συμβουλίου για την καταπολέμηση της δωροδοκίας και της δωροληψίας πρέπει να διώκονται ως παραβάσεις του νόμου η αξίωση, η παροχή ή η αποδοχή προσφορών, υποσχέσεων ή πλεονεκτημάτων, είτε βασίζονται σε πραγματικά περιστατικά είτε όχι (δηλ. η έμμεση παροχή)[semigr ]

5. καλεί τα κράτη μέλη να ορίσουν την δωροδοκία και την εξαγορασιμότητα ως περιστατικά που συνιστούν εγκληματική συμπεριφορά, σε περίπτωση δε που ο δράστης αποκαλύψει αυτοβούλως την πράξη του προτού αποκαλυφθεί, και συμβάλει στην αποκάλυψη άλλων αξιόποινων ενεργειών, να απόσχουν από την επιβολή ποινής ή να μειώσουν δεόντως την επιβλητέα ποινή[semigr ]

6. συνιστά στα κράτη μέλη να καταργήσουν όλες τις φορολογικές ή άλλες διατάξεις της έννομης τάξης τους ή άλλες ρυθμίσεις που ευνοούν έμμεσα την διαφθορά, και να τιμωρήσουν τόσο την αποδοχή όσο και τη χορήγηση πλεονεκτημάτων σε εγχώριους και/ή αλλοδαπούς φορείς εξουσίας και αποφάσεων[semigr ]

7. καλεί τα κράτη μέλη να ολοκληρώσουν τις απαραίτητες νομοθετικές μεταρρυθμίσεις που θα επιτρέψουν την προσέγγιση των εθνικών νομοθεσιών όχι μόνο όσον αφορά τη διαφάνεια της χρηματοδότησης των πολιτικών ομάδων αλλά και τη διαχείρισή τους η οποία θα πρέπει να είναι σαφής στους πολίτες[semigr ]

8. ζητεί από το Συμβούλιο Υπουργών Δικαιοσύνης και Εσωτερικών, να υιοθετήσει κατά τις προσεχείς συνεδριάσεις του κοινή θέση με την οποία να καθορίζονται οι προσανατολισμοί που πρέπει να ακολουθήσει η Επιτροπή για την επεξεργασία πρότυπης πρότασης σχετικά με την εναρμόνιση των νομοθετικών διατάξεων και διαδικασιών στα κράτη μέλη σε σχέση με εγκλήματα διαφθοράς[semigr ]

9. καλεί την Επιτροπή να καταπολεμήσει τη διαφθορά στηριζόμενη στα άρθρα 3, 85 και 100 της Συνθήκης ΕΚ(λειτουργία της εσωτερικής αγοράς, στρέβλωση του ανταγωνισμού π.χ. με τη δυνατότητα φορολογικής απόσβεσης των δωροδοκημάτων)[semigr ]

10. ζητεί να δημοσιεύονται στην Επίσημη Εφημερίδα των Ευρωπαϊκών Κοινοτήτων τα ονόματα και η ιδιότητα των φυσικών ή νομικών προσώπων που καταδικάζονται οριστικά και αμετάκλητα για πράξεις διαφθοράς σχετιζόμενες με κοινοτικές αποφάσεις ή χρηματοδοτήσεις[semigr ]

11. τονίζει ότι είναι ανάγκη να υποβάλει η Επιτροπή πρόγραμμα προληπτικής καταπολέμησης της διαφθοράς, το αργότερο έως τον Ιούλιο του 1996[semigr ]

12. θεωρεί σκόπιμη και αναγκαία την επέκταση των αρμοδιοτήτων του Ευρωπαϊκού Ελεγκτικού Συνεδρίου ώστε να αποτελέσει κέντρο συντονισμού των Ελεγκτικών Συνεδρίων των κρατών μελών σε σχέση με εγκλήματα διαφθοράς και συνιστά την επέκταση των δραστηριοτήτων του Ευρωπαϊκού Ελεγκτικού Συνεδρίου στον δεύτερο και τρίτο πυλώνα της Συνθήκης της Ευρωπαϊκής Ένωσης[semigr ]

13. συνιστά στα θεσμικά όργανα της Ευρωπαϊκής Ένωσης και στις αρχές των κρατών μελών να λάβουν οργανωτικά και τεχνικά μέτρα για την αποτροπή της διαφθοράς, και ιδίως να ενισχύσουν τον εσωτερικό έλεγχο των λογαριασμών τους και γενικότερα να καταστήσουν πιο διαφανείς τις διαδικασίες των αποφάσεων[semigr ]

14. ζητεί από τα κοινοβούλια των κρατών μελών να διοργανώσουν δημόσιες ακροάσεις για την κατάσταση και τις συνέπειες της διαφθοράς, κυρίως στη δημόσια διοίκηση[semigr ] τα πορίσματα των ακροάσεων αυτών θα πρέπει να αποτελούν την αφετηρία ανταλλαγών απόψεων σε ευρωπαϊκό επίπεδο, που θα επιτρέψουν να τεθούν οι βάσεις για μια στενότερη διακοινοβουλευτική συνεργασία σε ευρωπαϊκό επίπεδο επί θεμάτων καταπολέμησης της διαφθοράς[semigr ]

15. καλεί την Επιτροπή και τα κράτη μέλη να λάβουν μέτρα ώστε οι φορείς της αγοράς που έχουν καταδικασθεί για διαφθορά να αποκλείονται για ορισμένο χρονικό διάστημα από τους διαγωνισμούς για την ανάθεση δημοσίων παραγγελιών και από το δικαίωμα είσπραξης οποιασδήποτε μορφής επιδότησης[semigr ]

16. συνιστά να διευκρινισθούν σ´όλα τα κράτη μέλη οι κανόνες για τις δηλώσεις συμφερόντων των βουλευτών του Κοινοβουλίου προκειμένου να μην είναι δύσκολη η ερμηνεία τους ούτε η εφαρμογή τους[semigr ] αναλαμβάνει να συμπληρώσει τον κανονισμό του ως προς το θέμα αυτό.

17. συνιστά τη θέσπιση ρύθμισης για τους βουλευτές του Ευρωπαϊκού Κοινοβουλίου η οποία θα ορίζει τους κανόνες συμπεριφοράς κατά την άσκηση των βουλευτικών καθηκόντων και των ιδιωτικών επαγγελματικών δραστηριοτήτων ώστε να μπορεί να αποφευχθεί η σύγκρουση συμφερόντων[semigr ]

18. θεωρεί αναγκαία για τον ταχύτερο και αποτελεσματικότερο συντονισμό των ερευνών για την καταπολέμηση της διαφθοράς, την τακτική ανταλλαγή απόψεων μεταξύ των υπαλλήλων των κρατών μελών[semigr ]

19. συνιστά να εκπονήσει το Ευρωπαϊκό Δίκτυο Ενημέρωσης και Έρευνας κατάλογο και ανάλυση των εντοπισθεισών και περατωθεισών υποθέσεων δωροδοκίας στα κράτη μέλη από το 1990 ούτως ώστε να μπορεί να ενημερώνεται συστηματικά για τη φύση και την έκταση του εν λόγω φαινομένου[semigr ]

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις και τα κοινοβούλια των κρατών μελών καθώς και τις κυβερνήσεις των κρατών που έχουν ήδη αρχίσει διαπραγματεύσεις ενόψει της προσχώρησής τους στην Ευρωπαϊκή Ένωση.